'n Uitbreking van die siekte word veroorsaak wanneer sulke diere by voer gehou word wat nie in hul behoeftes voorsien nie, of deur enige skielike verandering of prosedure wat tot gevolg het dat die skape 'n tyd lank ophou vreet. Dit kan bv. gebeur wanneer die skape gedip, gedoseer, afgehok of geskeer word of wanneer kampe verander of die skape aangejaag of meganies vervoer word. 'n Gebrek aan water, skielike weersveranderinge en ander siektes kan ook dragtigheidstoksemie by vatbare diere veroorsaak.
Aangetaste diere word dooierig, verloor hul eetlus, staan eenkant of dwaal doelloos rond, en as daar 'n voorwerp soos 'n heining in hul pad kom, leun hulle daarteen. Wanneer iemand nader kom, probeer hulle nie weghardloop nie.
Die lewer is 'n baie ligte taankleur en lyk vetterig. Die inhoud van die grootpens is droog en die dunderm feitlik leeg. Die vet in die buikholte bevat spikkels wat baie wit is en krytagtig Iyk. Die byniere is vergroot.
Geen behandeling is in gevorderde gevalle doeltreffend nie. In die vroeë stadiums moet die skape gedoseer word met 'n ½ tot 1 koppie suiker of melasse plus 2 tot 3 koppies water, Hulle moet 'n mieliemeel-melasselek kry en in 'n kamp met goeie weiding geplaas word. Waardevolle diere moet deur 'n veearts behandel word. (Kyk ook die behandeling van hipokalsemie.)
Swaardragtige ooie of ooie wat lammers soog, moet groot hoeveelhede kalsium via die bloed verskaf. 'n Groot gedeelte hiervan kom van die bene ai, maar 'n gedeelte moet ook uit die voer kom. Enigiets wat 'n onderbreking in voedselinname veroorsaak, sal meebring dat die kalsiumgehalte van die bloed daal, en indien die vlak te laag daal, kan die spiere van die liggaam nie hul werk verrig nie.
Die siekte word gekenmerk deur skielike veranderinge (soos die wat domsiekte veroorsaak) wat die ooi laat ophou vreet. Die siekte kom byna uitsluitlik by dragtige of sogende ooie voor.
Die skaap lyk moontlik swak of loop slingerend, maar gewoonlik gaan hulle baie gou Iê en kan hulle nie opstaan nie. Hulle lyk wakker en kan nog vreet indien voer aangebied word. Later word hulle dooierig, draai die kop eenkant toe en Iê moontlik op die sy. Die dood tree kort hierna in.